
 AVIZ

      asupra proiectului de Lege pentru prevenirea cruzimii faţă de animale şi protecţia acestora

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectului de Lege pentru prevenirea cruzimii faţă de animale şi protecţia acestora, trimis cu adresa nr. PL-x 888 din 12 decembrie 2007, înregistrată sub nr. 31/1364 din 12 decembrie 2007. 

Senatul, în calitate de primă Cameră sesizată a adoptat această iniţiativă legislativă, în temeiul art. 75, alin. (2), teza III din Constituţia României, republicată. 

În conformitate cu dispoziţiile art. 75 alin. (1), din Constituţia României şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege menţionat mai sus, în şedinţa din 5 februarie 2008.



Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 784 din 15 iunie 2007 şi punctul de vedere al Guvernului nr. 1899 din 26 iulie 2007. 

În urma dezbaterilor, cu majoritate de voturi (1 vot împotrivă), Comisia a hotărât avizarea negativă a iniţiativei legislative, deoarece la nivel european sunt adoptate mai multe directive, referitoare la regimul de protecţie a animalelor, respectiv Directiva 86/609/CEE, Directiva 91/628/CEE, Directiva 93/119/CEE şi Directiva 98/58/CE, iar România a transpus legislaţia comunitară. De asemenea, sunt încălcate prevederile art. 138 alin.(5) din Constituţia României, republicată  şi cele ale art. 15 alin. (2) din Legea privind finanţele publice nr.500/2002, cu modificările şi completările ulterioare.


În raport de obiectul şi conţinutul său, iniţiativa legislativă face parte din categoria legilor organice.

